M-pesa
Kenya ndiyo nchi ya kwanza kutumia huduma hiyo maarufu ambayo ilizinduliwa mwezi Aprili mwaka wa 2007 kwa ushirikiano kati ya Safaricom na Vodafone. Tangu wakati huo, Mpesa imetia fora sana, hasa kwa wananchi wa mapato ya chini wasio na akaunti za benki. Kulingana na takwimu rasmi za Safaricom, M-pesa ina wateja zaidi ya milioni saba na imewezesha Wakenya kutuma na kupokea takriban shilingi bilioni 230 kufikia Agosti 2009. Mwaka huo, Safaricom iliboresha huduma hii hivi kwamba Wakenya wanaweza kupokea pesa moja kwa moja kutoka kwa jamaa zao walioko nchini Uingereza.